Forskere skal finne ut om trim for eldre hjelper - Aftenposten
Forskere skal finne ut om trim for eldre hjelper
Oppdatert: 16.jul.2012 08:38
Publisert: 16.jul.2012 08:38
Alle i alderen 70-75 år i Trondheim inviteres til å bli med i den første store undersøkelsen som skal studere om trening bidrar til sunnere og lengre liv.
— Vi har kalt undersøkelsen for Generasjon 100 fordi vi håper å finne resepten for hvordan dagens 70-75-åringer skal bli 100 år, sier prosjektleder Dorthe Stensvold ved NTNU til Adresseavisen.
Forskerne ønsker å finne ut om trening har effekt på flere av de store helseproblemene som berører eldre.
— Fortsatt er det mange som mener at folk trener fordi de er friske, ikke at de nødvendigvis holder seg friske av trening. Det trengs mer kunnskap på dette viktige området. Vi har ingen langvarige studier av hvordan trening virker på eldres helse, sier hun.
Undersøkelsen starter i august. De som ønsker å være med, må først gjennom en medisinsk undersøkelse og tester. Deretter blir de delt inn i tre grupper. Den ene skal trene intervalltrening med høy intensitet. Den andre skal trene med moderat intensitet. Den tredje får ingen oppfølging, men oppfordres til å mosjonere i tråd med rådene fra helsemyndighetene. (©NTB)